b'\n_START_ARTICLE_\nLehman Brothers\n_START_PARAGRAPH_\nLehman Brothers Holdings Inc. oli globaalse haardega \xc3\x9chendriikide finantsettev\xc3\xb5te, mille pankrotti 2008. aasta septembris loetakse vahel \xc3\xbclemaailmse finantskriisi alguspunktiks._NEWLINE_Lehman Brothersi pankrot oli suurim \xc3\x9chendriikide ajaloos, ettev\xc3\xb5ttest j\xc3\xa4i v\xc3\xb5lgasid enam kui 600 miljardi USA dollari v\xc3\xa4\xc3\xa4rtuses._NEWLINE_Enne pankrotistumist loeti Lehman Brothersit suuruselt neljandaks Ameerika \xc3\x9chendriikide investeerimispangaks Goldman Sachsi, Morgan Stanley ja Merrill Lynchi j\xc3\xa4rel._NEWLINE_Lehman Brothers oli spetsialiseerunud v\xc3\xb5lakirjadele, mille turul valitsesid 2008. aasta teisel poolel keerulised olud. Omakapital oli alla 5 protsendi portfelli mahust. Ettev\xc3\xb5te kaotas suuri summasid hapuks l\xc3\xa4inud eluasemelaenude ja kinnisvaraga seotud v\xc3\xa4\xc3\xa4rtpaberite kaudu. N\xc3\xa4dal enne Lehman Brothersi pankrotiavaldust v\xc3\xb5ttis \xc3\x9chendriikide valitsus kontrolli alla h\xc3\xbcpoteegikontsernid Fannie Mae ja Freddie Mac._NEWLINE_Lehman Brothersi asutasid Saksamaalt \xc3\xbcmberasunud vennad Lehmanid. Henry Lehman saabus \xc3\x9chendriikidesse 1844. aastal ja avas pudukaupade poe. 1847. aastal j\xc3\xb5udis Ameerikasse Emanuel Lehman ning 1850. aastal Mayer Lehman. Algselt olid olulisemad tegevusalad tarbekaupade ja puuvillaga kauplemine._NEWLINE_Selle artikli kirjutamisel on kasutatud ingliskeelset artiklit en:Lehman Brothers seisuga 16.08.2011.'